
Kisméretű agyszövet-minták mitokondriális metabilozmusának vizsgálati módszere, és annak gyakorlati jelentősége

A hipotalamusz a homeosztatikus folyamatok szabályozásáért felelős egyik legfontosabb agyterület, pontos élettani szerepe azonban számos aspektusból máig sem tisztázott. A Szent István Egyetem Állatorvos-tudományi Karán az Élettani és Biokémiai Tanszék Neuromorfológiai-neuroendokrinológiai munkacsoportja a hipotalamusz által irányított reproduktív folyamatokat, valamint a táplálékfelvétel szabályozását vizsgálja az itt megtalálható éhség-jóllakottság központon keresztül. A szóban forgó hipotalamikus központok aktivitása jól nyomon követhető a neuronális energiafogyasztással, ez utóbbit pedig hűen reprezentálja a neuronok ATP-termeléshez kapcsolt mitokondriális légzése. Az egyes agyterületek működésére tehát ezen organellumok oxigén-felhasználásából következtetünk.
Tervezett kutatásainkban patkányok különböző hipotalamikus agyterületeiből nyert mitokondriumfrakciók légzési aktivitását kívántuk vizsgálni Clark-típusú oxigénelektróddal. A hipotalamikus neuronok aktivitásában mutatkozó egyedi eltérések és a mérés érzékenysége nem teszi lehetővé csoportminta alkalmazását, tehát elengedhetetlen a mérések patkányegyedenkénti megvalósítása. Mivel ilyen kisméretű és szövettani heterogenitásánál fogva is nehezen izolálható idegszövet feldolgozásra irányuló módszer a szakirodalomban mindezidáig nem került publikálásra, szükségessé vált egy olyan frakcionálási módszer kifejlesztése, amely lehetővé teszi, hogy az említett agyterületből megfelelő tisztaságú, azaz élettani szempontból is értékelhető mintát nyerhessünk.
Munkánk célja a hagyományosan alkalmazott, differenciálfrakcionálással nyert durva mitokondriumfrakció tisztítása, abból a mitokondriális légzésmérést értékelhetőségét nagyban befolyásoló szubcelluláris összetevők eltávolítása, valamint a különböző kompartmentekhez tartozó mitokondriumfrakciók (szinaptoszómális és szómális) elkülönítése volt.
Munkánk eredményeként egy Percoll (GE) alapú szubfrakcionálási eljárást fejlesztettünk ki, mely megfelelően rövid idő ráfordításával, költséghatékony módon, pusztán alapvető laborfelszerelés mellett is lehetővé teszi a légzésmérésre alkalmas mitokondrium szubfrakciók elkülönítését akár a néhány mg-os agyszövet-mintából.



